27 martie 1918 - 27 martie 2009 
BASARABIA — RANĂ SÂNGERÂNDĂ A ROMÂNIEI 


Prin ironia soartei comemorarea Actului Unirii de la Chişinău din 27 
martie 1918, semnat de Ion Inculeţ, Pantelemon Halipa şi Ion Buzdugan, 
nu ne dă nici în acest an prilej de euforie, ci de doliu național. 

Drept care, prezenta expunere şi poartă titlul de „Basarabia — rană 
sângerândă a României”. 

Sângerândă dar şi vindecabilă! 

Pentru că „Am fost şi vrem să fim români”, cum ziceau la 1915 
basarabenii şi bucovinenii prin gura lui Zamfir Arbore, adresându-se 
fraților din Vechiul Regat! „Voi nu aveţi dreptul să nu ne auziţi”! 

La care basarabenii, nord-bucovinenii şi herţenii de astăzi adaugă: 
„România începe la Nistru nu la Prut”! 

Ceea ce doresc a expune sunt un fel de „seminţe amare” prin care ţin să 
se ştie cât de români sunt unii dintre românaşii noştri fără ochi de văzut şi 
urechi de auzit! 

Nu voi da nume. Ar fi o cinste prea mare! 

Este important, foarte important, în primul rând pentru generațiile 
tinere, să se ştie că din începutul începuturilor Basarabiei, ca ţară a 
Basarabilor de la care îşi trage şi numele, i-a fost dat să fie stindard şi scut 
al latinităţii în faţa invaziilor slave din răsărit! 

Un răsărit de unde nu ne-a venit nicicând „lucoare”, cum avusese 
Cronicarul naivitatea să ne-o spună! 

Să se ştie că din 1940 şi 1944, basarabenii şi moldovenii din lungul 
malurilor Prutului, devenit Milcov despărțitor de neam şi ţară, au impresia 
că au pierdut câte o mână! Unii dreapta, alții — stânga! 

Să se ştie că în momentul înstrăinării prin ultimatumul sovietic din 26 
iunie 1940 pe tot cuprinsul Basarabiei nu exista noțiunea de „„moldovean”, 
ci numai cea de „basarabean”! Român basarabean! 

Cu atât mai mult în Nordul Bucovinei! Dovadă poate fi şi faptul că 
3000 de ţărani din Roşa Cernăuţilor au refuzat la începutul anilor '50 să 
primească paşapoarte sovietice, pentru că la rubrica „naţionalitate” li se 
scrisese „moldovean” în loc de „român”! 

Să se ştie că Basarabia, copil uitat de lume şi de Dumnezeu, nu este 
luată de Bucureşti sub pavăza dreptăţii şi adevărului ei istoric daco- 
roman! 

Și-şi duce singură dubla cruce a Golgotei! Cea a deznaționalizării şi 
cea a abandonului! 

Drept care şi găsesc de cuviinţă să aduc în atenția diriguitorilor 
bucureşteni sus-puşi o strofă prin care talentatul poet nord-bucovinean 
Vasile Posteucă ne prevenea din exilul său canadian: 

„De-o fi un ceas şi noi nu-l vom pricepe / Şi ne vom da moşia la străin, 
/ Ne mânce câinii inima prin stepe, / Acum şi-n vecii vecilor, Amin”!/. 

S-ar putea ca unii compatrioți să-mi ia în derâdere patetismul! Treaba 
lor! Eu însă mi-am zis că, aprinzâdu-mă, poate îi aprind şi pe alții! 

Că prea ne stingem ca români şi de la 1989 încoace! 

lată de ce, prin numele ce-l poartă şi scopul cel urmăreşte- Reîntregirea 
Neamului, „Pro Basarabia şi Bucovina” pe care la 11 ianuarie 1990 am 
adus-o de la Paris şi la Bucureşti, este o Asociaţie Mondială profund 
politică! 

Căci, poate fi oare în România o politică mai mare decât politica 
Reîntregirii Neamului!?... 

E normal oare ca un preşedinte de ţară să susţină în incinta Osuarului 
de la Mărăşeşti, cum că „Trecutul nu ţine de foame”?... 

E admisibil oare ca un român, dacă e român, să afirme în copertă de 
carte că „radiografia poporului român este ca cea a fecalei”, că „limba 
română e bună numai de înjurături”, că „poporul român n-are chiag” şi că 
lui, descreieratului zic eu, „îi este ruşine că e român”? 

Asta însă nu-l împiedică să se afle în fruntea unei instituții româneşti 
de cultură din Bucureşti! 

O mai tâmpită carte de vizită şi mai bine venită pentru Lucinschi şi 
Voronin nici că se putea! Chipurile, „vedeți, măi pro-românilor, cu cine 
vreţi să va uniţi”? 

E român oare acela, cum e cazul unui debusolat bucureştean care zice 
că pe el „nu-l interesează a cui este Basarabia, ci dacă sunt respectate 
acolo drepturile omului”!?... 

Dar să revin la întrebarea ce şi-o pune de 65 ani tot românl de bună 
crediță din Basarabia, Nordul Bucovinei, Herţa Dorohoiului, precum şi 
din interiorul țării: DE CE NU SE FACE REÎNTREGIREA? 

Nu se face, pentru că România s-a grăbit să recunoască oficial 
avortarea unui pretins stat moldovenesc cu capitala la Chişinău! 

Nu se face, pentru că, întru evitarea denumirilor istorice de Basarabia şi 
Bucovina, au fost născocite euro-regiunile „Dunărea de Jos” şi „Prutul de 
Sus” pe teritoriul uneia şi aceleiaşi ţări - România! 

Reîntregirea nu se face, pentru că la Bucureşti, cel oficial bineînţeles, 
se trece sub tăcere faptul că între Nistru, Tisa, Dunăre şi Marea Neagră nu 
există decât o singută naţiune, națiunea română şi o singură ţară — 
România — cu capitala la Bucureşti! 

Pentru că, chipurile, conform Actului Final de la Helsinki, trebuie 
respectată pretinsa inviolabilitate a granițelor de după cel de al doilea 
război mondial! 

Să fim serioşi! Unde este Uniunea Sovietică? Unde este Jugoslavia lui 
Titu? Unde este Germania zis democrată?...etc!... 

Pentru că în 1990 şi 1991, când fierul trebuia bătut cât era cald, la 
Chişinău se putea auzi din gura unor intelectuali certați cu conşiința 
națională: „Ne-am uni, dacă România ar fi Germanie Federală”!... 

Or, părinții şi copiii nu se aleg!... Ei sunt aşa cum îi dă Dumnezeu!... 

Reîntregirea nu se face, pentru că în 1990 şi 1991 mai marele de atunci 
al aberantei Republici Moldova ne zicea la Bucureşti: „Am sî va spun eu 
când am sî fim gata di uniri”! 

Pentru că primul său ministru zicea şi el, cu logică de fier, în Literatura 
şi arta din 16 august 1990: „Noi ne considerăm o ţară!... Suntem o ţară de 
5 milioane!... 5 milioane este o ţară”!... Stranie unitate de măsură! 

Reîntregirea nu se face, pentru că prim-miniştrii României de după 
1989 nu vor să zică ceea ce zicea la 1918 prim-ministrul Vaida-Voievod 
privind Basarabia: „Unirea tuturor românilor într-un singur stat este un act 
al dreptății istorice şi al civilizațiunii umane”!... 

Reîntrgirea nu se face, pentru că preşedinţii României zis 
postrevoluționare nu vor să ţină cont de înaripata maximă eminesciană: 
„Viitorul şi trecutul / Sunt a filei două feţe / Vede-n capăt începutul / Cine 
ştie să-l înveţe”!... 

Şi dacă tot veni vorba de „învăţătură”, în sens de povaţă, e cazul să mă 
refer la nişte versuri din care orice bun român îşi poate asuma ultima 
strofă: „ Să loviți în mine, / Când împart cu ştabii / Două Bucovine, / 
Două Basarabu”!... 

x 

Trup din trupul României rupt, Basarabia îşi plânge în surdină soarta ce 
i-a fost impusă de Moscova!... 

Şi cine, dacă nu istoricii, scriitorii şi ziariştii din interiorul țării, alături 
de unioniştii de la Chişinău, ar trebui să devină cutie de rezonanță a 
neîntrecutului aforism eminescian: „A rosti numele Basarabia e una cu a 
protesta contra dominațiunii ruseşti”!... 

Să fiu înţeles just: nu chem pe nimeni la arme pe Prut!... 

Totuşi, nu ne-ar strica astăzi un George Coşbuc care, vizându-i pe 
unguri, le zicea celor mulți ai timpului său: „Prindeţi ce vă vine-n mâini / 

Şi-i loviți la mir, români, / Că-i la voi acasă”!... 

Acasă!... Cum se vor de 65 de ani basarabenii, nord bucovinenii şi 
herțenii!... Acasă la România!... 


NICOLAE LUPAN 
ziarist şi scriitor 

veteran de război cu gradul 
de colonel în rezervă 


Bucureşti, 16 martie 2009 


